Дыщэ медалыр къыхуагъэфащэ
КъБКъУ-м нэмыцэбзэ, роман филологиехэмкIэ и кафедрэм и профессор, филологие щIэныгъэхэм я доктор ГъукIэлI ФатIимэ и къалэмыпэм къыпыкIа щIэныгъэ лэжьыгъэм гулъытэ лъагэ игъуэтащ. «Къэхутэныгъэ егъэджэныгъэмкIэ дунейпсо журналым» и къыдэкIыгъуэм къытрадза а статьяр ЕстествознаниемкIэ Урысей Академием къыхигъэщхьэхукIащ икIи ЕгъэджэныгъэмкIэ дунейпсо зэхуэс зэIухам дыщэ медалрэ щIыхь тхылърэ къыщыхуигъэфэщащ.
УФ-м Егъэджэныгъэмрэ щIэныгъэмкIэ и министерствэм къызэригъэпэща а зэхуэсыр Москва и ВДНХ-м щекIуэкIащ. Абы хэтащ егъэджэныгъэм зегъэужьыным зи лэжьыгъэр хуэзыгъэпс дунейпсо, урысей еджапIэ нэхъыщхьэхэр, щIэныгъэ IэнатIэ зэмылIэужьыгъуэхэр. Ирагъэблэгъахэм ящыщащ ди университетым и щIэныгъэлIхэри. Форум иным и утыкум IэщIагъэлIхэр щызэдэгуэшащ я Iуэху зехьэкIэ пэрытхэмкIэ, гупсысэщIэхэмкIэ, егъэджэныгъэм къыщагъэсэбэп технологие пашэхэмкIэ.
ТАМБИЙ Линэ.
